না, তিনি নিজে গর্ভবতী নন, তাঁর জিভ, মুখবিবর ‘গর্ভবতী’। এমনটাই জানাচ্ছে আন্তর্জাতিক সংবাদমাধ্যম ‘মিরর’-এর প্রতিবেদন। 
ঘটনা দক্ষিণ কোরিয়ার। ৬৩ বছর বয়সি এই মহিলা বাজার থেকে স্কুইড কিনে এনে রান্না করে মনের সুখে খাবেন বলে বসেছিলেন। মুখে স্কুইডটি দেওয়া মাত্রই ঘটে বিপত্তি। তাঁর জিভ ও মুখবিবরে জ্বলে যাওয়ার মতো অনুভূতি হয়। তিনি মুখ থেকে স্কুইডটি ফেলে দেন। কিন্তু তার পরেও প্রদাহ না কমায় তাঁকে ছুটতে হয় ডাক্তারের কাছে।
‘জার্নাল অফ প্যারাসাইটোলজি’-তে প্রকাশিত এক প্রতিবেদনে জানানো হয়েছে, ডাক্তাররা রীতিমতো উদ্বিগ্ন হয়ে পড়েন মহিলার অবস্থা দেখে। তাঁর মুখবিবর পরীক্ষা করে দেখা যায়, তাঁর মাড়ি ও জিভে সাদা পোকার মতো কী আটকে রয়েছে। এই বস্তুগুলিকে পরীক্ষা করে দেখা যায়, সেগুলি স্কুইডের শুক্রস্থলী।
 
এমনই স্কুইড থেকে বিপত্তি। ছবি: শাটারস্টক
ভদ্রমহিলা যে স্কুইডটি বাজার থেকে কিনেছিলেন, সেটি জাপানি ফ্লাইং স্কুইড, যার বৈজ্ঞানিক নাম ‘টোডারোডেস প্যাসিফিকাস’। রান্নার সময়ে তিনি এর শুক্রস্থলী বাদ দিতে ভুলে যান এবং স্কুইডটিকে যতক্ষণ ধরে রান্না করা উচিত, তার আগেই নামিয়ে ফেলেন। 
গবেষকরা জানিয়েছেন, স্কুইডটি মুখে দেওয়া মাত্রই মহিলা যে জ্বালা অনুভব করেছিলেন, তা স্কুইডের শুক্রাণুগুলি তাঁর মুখে নিজেদের প্রোথিত করে ফেলেছিল বলেই। 
এই খবর সোশ্যাল মিডিয়ায় ভাইরাল হওয়ার সঙ্গে সঙ্গে মুখবিবরের ‘গর্ভবতী’ হওয়ার কথা উঠে আসে।